burgasdotpro/wikipedia huggingface dataset:
İlham Əliyev

İlham Əliyev, slovensky Ilham Alijev, azerbajdžansky İlham Heydər oğlu Əliyev, rusky "Ильхам Гейдарович Алиев", (* 24. december 1961, Baku) je azerbajdžanský politik, doživotný prezident Azerbajdžanu od 31. októbra 2003, syn a nástupca Hejdara Alijeva.
Životopis.
Narodil sa v Baku, ukončil štúdium na inštitúte medzinárodných vzťahov, kde sa pripravovali budúci sovietski diplomati (MGIMO), po skončení štúdia tu aj prednášal historické disciplíny. Po páde ZSSR podnikal v Moskve a Istanbule.
V máji 1994 ho vymenovali za viceprezidenta Štátnej ropnej spoločnosti Azerbajdžanu, v nasledujúcom roku ho zvolili do parlamentu, stal sa predsedom Azerbajdžanského olympijského výboru. V auguste 2003 sa stal predsedom vlády a keď jeho otec odstúpil z postu prezidenta pre zdravotné problémy, v prezidentských voľbách v októbri bol jediným kandidátom na uvoľnený úrad. Podľa oficiálnych výsledkov získal vyše 75 % hlasov, no väčšina medzinárodných organizácií, vrátane OBSE, vyhlásila tieto voľby za neslobodné a nespravodlivé. Opozícia iniciovala masové protesty, ale bez pozitívneho výsledku. Stovky protestujúcich uväznili a Alijev napriek odporu opozície nastúpil do úradu.
Občianski aktivisti sa sťažujú, že stav dodržiavania ľudských práv sa za pôsobenia İlhama Əliyeva nezlepšil. Opozícia pociťuje obmedzenia. Pravda, v marci 2005 pod tlakom medzinárodného spoločenstva a Rady Európy Əliyev prepustil z väzenia viacerých prominentných predstaviteľov opozície, ktorých zatkli roku 2003. V apríli 2006 Əliyev uskutočnil cestu do USA, kde sa súkromne stretol aj s prezidentom G. W. Bushom. Cesta znamenala veľa najmä pre zlepšenie imidžu Alijeva, preto vyjadrovala opozícia nespokojnosť.
Vo vzťahu k Náhornému Karabachu zaujíma I. Alijev naďalej nezmieriteľné stanovisko a trvá na návrate územia pod zvrchovanosť Azerbajdžanu, voči Arménsku sa vyjadruje nepriateľsky.
Prezidentské voľby 15. októbra 2008 vyhral podľa oficiálnych výsledkov s 89 % všetkých hlasov pri účasti 77 % voličov. Ale šesť hlavných opozičných strán bojkotovalo voľby, ktoré podľa nich boli zmanipulované a nedemokratické. Tiež správa OBSE kritizovala azerbajdžanskú vládu za mnoho porušovanie volebných praktík, napr. opozícia mala zakázané usporiadať predvolebné zhromaždenie.
Jeho ženou je Mehriban Alijeva, majú 3 deti: Lejlu, Arzu a Hejdara. Má staršiu sestru Sevil Alijevu.
Podľa viacerých zdrojov vládne ako diktátor a potiera mnohé demokratické prejavy. Potrpí si na luxus pre svoju rodinu, kým mnoho obyvateľov krajiny hladuje. Považuje za dôležité ovládnuť celé územie v Azerbajdžane a predovšetkým v Náhornom Karabachu, ktorý napadol v roku 2020 a nesie zodpovednosť za smrť 30 tisícov Arméncov.
Juraj Mikúš

Juraj Mikúš (* 22. február 1987, Skalica) je slovenský hokejista hrajúci za HC Topoľčany a poslanec mestského zastupiteľstva v rodnej Skalici.
Klubový hokej.
S hokejom začínal v rodnom meste, v mužstve Skalice, pričom v slovenskej extralige debutoval v sezóne 2003/04, keď strelil aj svoj prvý extraligový gól. V roku 2005 ho draftoval z 121. miesta klub Montreal Canadiens. Sezónu 2006/07 strávil v kanadskej juniorskej lige QMJHL, kde v tíme Chicoutimi Sagueneens odohral spolu 64 zápasov v ktorých získal 73 bodov (30 gólov, 43 asistencií). Po sezóne sa vrátil do Skalice, s ktorou sa dohodol na ročnej zmluve s ročnou opciou. Výraznejšie na seba upozornil najmä v sezóne 2008/2009, keď hral za Skalicu v útoku so Žigmundom Pálffym. Mikúš zaznamenal v 56 zápasoch 90 bodov za 31 gólov a 59 asistencií, v play-off pridal v 17 zápasoch 23 bodov (7+16) a prekonal tak extraligový rekord Pavla Demitru. V júli 2009 podpísal zmluvu s NHL klubom Los Angeles Kings. Následne sa nedostal do kádra Los Angeles Kings a v sezóne 2009/10 hral v klube Manchester Monarchs. 
Po skončení sezóny sa dohodol na dvojročnej zmluve s klubom KHL Spartak Moskva. Koncom septembra 2010 bol vymenený do Dinama Riga, pretože bol v klube naplnený počet cudzincov. V Rige zotrval dva mesiace, odohral 22 duelov, v ktorých získal 4 body (1+3). V sezóne 2011/12 hral za HC Lev Poprad, kde bol najproduktívnejším hráčom, v 43 zápasoch dosiahol 27 bodov (12+15). Sezónu dohral v tíme najvyššej fínskej súťaže TPS Turku. V devätnástich zápasoch mal bilanciu 5 gólov a 6. asistencií. Ročník 2012/2013 začal v pražskom klube HC Lev Praha, kde odohral 27 zápasov, v ktorých získal 11 bodov (4+7). Koncom januára, tesne pred záverom prestupového obdobia v Európe a KHL ho získal klub HC Slovan Bratislava. S vedením podpísal zmluvu do konca nalsedujúcej sezóny, t.j. do 30. apríla 2014.
Reprezentácia.
V slovenskej reprezentácii odohral 66 zápasov a strelil 15 gólov.
Brezinka (prítok Hrona)

Brezinka je potok na Horehroní, v najvýchodnejšej časti okresu Brezno. Je to pravostranný prítok Hrona, meria 2,4 km a je tokom III. rádu.
Prameň.
Pramení na rozhraní Kráľovohoľských Tatier a Horehronského podolia, na južnom úpätí Kráľovej skaly (1 690,3 m n. m.) v nadmorskej výške cca 990 m n. m. 
Opis toku.
Od prameňa tečie sprvu severojužným smerom v geomorfologickom podcelku Heľpianske podolie, ešte na hornom toku sa stáča a ďalej už pokračuje smerom na juhovýchod. Na dolnom toku priberá pravostranný prítok z južného úpätia Kráľovej skaly (pramení VSV od obce Šumiac), podteká štátnu cestu č. 66 a JJZ od obce Telgárt sa v nadmorskej výške približne 829 m n. m. vlieva do Hrona. Oblasť sútoku je súčasťou chráneného územia Meandre Hrona.
Tradicionalizmus

Tradicionalizmus môže byť:
Čeremka

Čeremka je potok na Horehroní, v najvýchodnejšej časti okresu Brezno. Je to pravostranný prítok Hrona s dĺžkou 2,2 km a je tokom III. rádu.
Prameň.
Pramení v Horehronskom podolí, v geomorfologickom podcelku Heľpianske podolie, pod výbežkom Kráľovohoľských Tatier na južnom úpätí Kráľovej skaly (1 690,3 m n. m.) v nadmorskej výške cca 940 m n. m., VSV od obce Šumiac.
Opis toku.
Od prameňa tečie smerom na juh, sprava priberá krátky prítok prameniaci v blízkosti prameňa Čeremky (západne od neho) a na strednom toku sa nevýrazne esovito ohýba. Na dolnom toku priberá pravostranný prítok vznikajúci južne od kóty 880 m juhovýchodne od Šumiaca a potok pokračuje JJZ smerom k ústiu. Na krátkom úseku ešte tečie súbežne s cestou I. triedy č. 66 na ľavom brehu a severovýchodne od osady Červená Skala sa v nadmorskej výške cca 797 m n. m. vlieva do Hrona.
Dudlavá

Dudlavá je potok na Horehroní, vo východnej časti okresu Brezno. Je to pravostranný prítok Hrona, meria 3,8 km a je tokom III. rádu.
Prameň.
Pramení v Nízkych Tatrách, v geomorfologickom podcelku Kráľovohoľské Tatry, JJZ od masívu Vyšných Rovienok, ktoré vybiehajú z hlavného hrebeňa Nízkych Tatier medzi Kráľovou (1 946,1 m n. m.) a Strednou hoľou (1 875,9 m n. m.), južne od kóty 1 442,4 m v nadmorskej výške približne 1 030 m n. m. 
Opis toku.
Potok tečie na hornom toku severojužným smerom, následne sa stáča a na strednom toku pokračuje smerom na juhozápad, pričom vteká do Horehronského podolia. Tu sa esovito stáča a z pravej strany priberá prítok prameniaci JJZ od kóty 1 442,4 m. Ďalej obteká masív Dudlavej skaly (892,4 m n. m.) s jaskyňou na ľavom brehu a následne sa stáča prechodne na juh. Na dolnom toku sa napokon ohýba na západ, tečie súbežne s cestou I. triedy č. 66 na ľavom brehu a zároveň cez intravilán obce Vaľkovňa, kde sa v strede obce stáča smerom na JJZ, podteká spomenutú štátnu cestu i železničnú trať Banská Bystrica – Červená Skala a južne od miestneho kostola sa v nadmorskej výške približne 718 m n. m. vlieva do Hrona.
Manhattan Bridge

Manhattan Bridge je visutý reťazový most cez East River v meste New York v USA. Spája Lower Manhattan na Canal Street s Brooklynom na Flatbush Avenue Extension. Most má celkovú dĺžku , otvorený bol 31. decembra 1909. Navrhol a skonštruoval ho poľský inžinier Ralph Modjeski a Leon Moisseiff.
Na moste sú v hornej časti dva pruhy pre vozidlá v každom smere. V spodnej časti sú štyri koľaje pre podzemnú dráhu a chodník pre chodcov a cyklistov.
Spotrebná daň (selektívna)

Spotrebná daň alebo selektívna spotrebná daň je daň zo spotreby (teda daň zdaňujúca spotrebu), ktorá zdaňuje len určité konkrétne výrobky (na rozdiel od napríklad dane z pridanej hodnoty, ktorá zdaňuje všetky výrobky). Patrí medzi nepriame dane.
Slovensko.
Na Slovensku v roku 2024 existujú tieto spotrebné dane:
Konkrétnosti týchto daní sú od vstupu Slovenska od EÚ, t. j. od roku 2004, sčasti výsledkom transponovania vtedy platných predpisov EÚ, najmä smernice Rady 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov.
Merlin

Merlin môže byť:
Jerry (prvé meno)

Jerry je ženské a mužské meno.
Difúzna leiomyomatóza maternice

Difúzna leiomyomatóza maternice je vzácnou formou nezhubného nádorového ochorenia, leiomyómu maternice. Je pre ňu typické veľké množstvo malých, zle ohraničených (na rozdiel od klasických) myómov, ktoré často splývajú. Tumorčeky sú roztrúsené v celej maternici a spôsobujú tak jej celkové zväčšenie.
Inovačný manažment

Inovačný manažment (iné názvy manažment inovácií, riadenie inovácií) je ucelený manažérsky nástroj pre efektívne riadenie procesov inovácii v podnikateľskej jednotke. Výsledkom komplexných inovačných akcií sú výrobky a služby s maximálnou hodnotou pre zákazníka. Inovácia je praktické prenesenie ideí do nových produktov (výrobkov a služieb), procesov,systémov a spoločenských vzťahov.
Je odpoveďou na rozvoj techniky, na novovzniknuté ekonomické a ekologické potreby, prispôsobenie sa zmeneným podmienkam, prináša niečo nové alebo zdokonaľuje už existujúce. Cieľom inovačného manažmentu je neustále prinášať zlepšenia a tým pružne uspokojovať rastúce požiadavky zákazníkov. Inovačný manažment zabezpečuje konkurencieschopnosť podniku.
Petr Zelenka

Petr Zelenka (* 21. august 1967, Praha) je český režisér, scenárista a dramatik.
Vulpes

Vulpes, po slovensky líška, je rod z čeľade psovité, z tribu Vulpini.
Van Gelder (1978) považuje rod za synonymum rodu Canis.
Systematika.
"Vulpes":
Katedrála svätého Patrika

Katedrála svätého Patrika môže byť:
SliTaz

SliTaz je kompletná distribúcia operačného systému Linux. Názov distribúcie je odvodený z "Simple Light Incredible Temporary Autonomous Zone".
Cesta II. triedy 519 (Slovensko)

Cesta II. triedy 519 ("II/519") je cesta II. triedy na Slovensku, ktorá v Trenčianskom a Žilinskom kraj spája Nitrianske Pravno a I/65 pri obci Príbovce. Celková dĺžka II/519 je 30,074 km.
História.
Cesta pôvodne viedla z obce Gajdel (dnes Kľačno) cez Tmavú dolinu do obce Kláštor pod Znievom, za ktorou sa napájala na súčasnú trasu. Do tej bola cesta preložená začiatkom 50-tych rokov.
Priebeh.
Trenčiansky kraj.
V trenčianskom kraji prechádza II/519 v okrese Prievidza, kde sa odpája v Nitrianskom Pravne od I/64. Po asi 6 km prechádza horským priechodom Vyšehradné do turčianskoteplického okresu.
Žilinský kraj.
V turčianskoteplickom okrese II/519 pokračuje križovatkami s III/2183, III/2191, v Slovenskom Pravne sa križuje s III/2192 a križovatkami s III/2181, III/2193, III/2194 a III/2176 a pokračuje do okresu Martin. 
V martinskom okrese II/519 pokračuje križovatkami s III/2163, III/2159, III/2157, III/1796 a III/2161 do obce Benice, kde sa križuje s III/2162 a obce Príbovce, kde sa križuje s III/2160. Tesne za obcou Príbovce sa II/519 napája na I/65.
Nemecký obrovitý strakáč

Nemecký oborovitý strakáč alebo nemecký obrovitý strakoš je plemeno králika pôvodom z Nemecka.
Bol vyšľachtený koncom 19. storočia krížením belgického obra, francúzskeho barana a strakatých jatočných králikov v oblasti Lotrinska vo Francúzsku. Cieľom bolo získať jatočné (mäsové) plemeno kombinujúce vlastnosti vyššie uvedených plemien.
Toto plemeno, nazývané ako lotrinský obrovský králik, sa dostalo do Nemecka, kde ďalším vývojom získalo typický farebný ráz a z plemena jatočného sa stalo plemeno výstavní.
Nemecký obrovitý strakáč je druhým najväčším plemenom králika po belgickom obrovi, pre výstavy je predpísaná minimálna hmotnosť 5 kg. Minimálna dĺžka uší je predpísaná na 16 cm, uši musia byť vzpriamené. Rovnako dôležitá je pri posudzovaní charakteristická kresba. Nemecký obrovitý strakoš sa vyskytuje v 4 farebných rázoch – čierny, modrý, havanovitý a madagaskarový. Podobnú kresbu má aj český strakáč.
Piestový krúžok

Piestový krúžok je súčasť piestového spaľovacieho motora. Slúži na oddelenie spaľovacieho priestoru valca od priestoru kľukovej skrine.
Piestové krúžky sa montujú do drážok na steny piestu. Vyrobené sú z tvrdej, vysoko legovanej ocele. Majú tvar tenkého kovového pásika stočeného do kružnice. Pásik je v jednom bode prerušený. Tomuto miestu sa hovorí zámok piestového krúžku. Zámky piestnych krúžkov slúžia na roztiahnutie krúžku pri vkladaní krúžku do drážky na pieste a tiež je možné pomocou nich približne určiť opotrebenie krúžkov, nakoľko u nových krúžkov medzera v zámku pri zatlačení krúžku do drážky zmizne, ale u opotrebovaného krúžku ostane tenká štrbina.
Piestové krúžky sú namáhané trením, pretože sú v neustálom styku so stenou valca, voči ktorej vykonávajú priamočiary pohyb. Trenie spôsobuje ubúdanie materiálu krúžka. Opotrebovaný krúžok má veľké prevádzkové vôle a stráca tesniace schopnosti. Nadmerne opotrebený krúžok začína byť namáhaný aj tepelne, nakoľko sa znižuje jeho styčná plocha s piestom. Takýto krúžok môže vplyvom zaťaženia popraskať.
Na jeden piest sa obvykle montujú 2 až 3 piestne krúžky. V prípade štvortaktných motorov a dvojtaktných motorov s oddeleným mazaním je jeden krúžok tesniaci a druhý plní rolu stieracieho krúžka. Ak sú montované 3 krúžky, 2 krúžky sú tesniace a tretí stierací.
Tesniaci piestový krúžok.
Vzhľadom na tepelnú rozťažnosť materiálu, z ktorého je vyrobený piest spaľovacieho motora, musí byť piest vyrobený s toleranciou oproti rozmeru valca. V praxi to znamená, že piest je o niekoľko stotín až tisícin milimetra menší, než valec. Vďaka tomuto rozdielu rozmerov sa môže piest pohybovať vo valci ľahko. Tesniaci krúžok ma za úlohu vymedziť túto netesnosť spaľovacieho priestoru. Pre lepšie utesnenie spaľovacieho priestoru sa často na piest ukladá niekoľko tesniacich krúžkov po sebe. Prenikanie spalín do priestoru kľukovej skrine nepriaznivo pôsobí na kvalitu mazacej náplne. Pri behu silne podchladeného motora nedochádza k úplnému spáleniu všetkej zmesi a časť zmesi môže okolo piesta preniknúť do kľukovej skrine, kde by riedila olejovú náplň. Tomuto do značnej miery piestové krúžky tiež zabraňujú.
Stierací piestový krúžok.
V správne fungujúcom motore dochádza, či už odstrekom z kľukoveho hriadeľa, alebo mazaním prostredníctvom olejových kanálov v pieste a ojnici k mazaniu povrchu piesta olejom. Stierací krúžok ma za úlohu odviesť tento olej z povrchu valca preč, keď piest koná pohyb smerom dole. Prítomnosť oleja v spaľovacom priestore počas spaľovania je nežiaduca, pretože zvyšuje emisie škodlivých látok, dymivosť motora, znižuje účinnosť a podiel nespáleného oleja v emisiach môže poškodiť katalyzátor. Z tohto dôvodu má drážka pre stierací krúžok obvykle dierky, ktorými odteká prebytočný zotretý olej do priestoru pod piestom.
Kepler (družica)

Kepler (iné označenie Discovery 10) je vedecká družica, ktorej úlohou je hľadať extrasolárne planéty veľkosťou porovnateľné so Zemou. Približne 150 000 hviezd vo vybranej oblasti (blízko galaktickej roviny; kde sa stýkajú súhvezdia Labuť, Lýra a Drak) skúma fotometer s CCD prvkami, ktorý by mal na základe zmien intenzity žiarenia materských hviezd počas prechodu planét popred hviezdny disk tieto planéty detegovať. Na potvrdenie existencie planéty treba aspoň tri pozitívne signály. Pomenovanie dostal po Johannesovi Keplerovi, nemeckom astronómovi, ktorý ako prvý sformuloval zákony obehu planét okolo Slnka. 
Družica odštartovala 7. marca 2009 v čase 03:49:57 UTC (6. marca 2009 o 22:49 miestneho času) s nosnou raketou Delta II. V čase 04:47:27 UT bola sonda navedená na únikovú dráhu. Jej cieľom je heliocentrická dráha s podobnými parametrami ako parametre obežnej dráhy Zeme okolo Slnka. 9. marca 2009 sonda prekročila obežnú dráhu Mesiaca a 8. apríla bol otvorený tubus ďalekohľadu. Ukončenie technických skúšok a zahájenie vedeckého programu observatória sa plánovalo na 7. máj 2009. Priebeh misie riadi Laboratórium prúdového pohonu. 
Začiatkom roku 2012 bolo potvrdených 33 pôvodne kandidátskych planét, ktoré objavil Kepler. V roku 2013 ich už bolo 105. „Analýza čoraz rozsiahlejších období údajov získaných observatóriom Kepler odhaľuje menšie planéty na dráhach s dlhšou dobou obehu – dráhach podobných zemskej. Teraz už to nie je otázka, či objavíme skutočnú analógiu Zeme, ale kedy ju objavíme,“ povedal Steve Howell, vedecký vedúci projektu Kepler v NASA Ames Research Center. Po šiestich rokoch letu sa na základe údajov z Keplera potvrdila existencia 1024 exoplanét, z toho 8 malých exoplanét v obývateľnej zóne. Po ďalších troch rokoch observatóriu došlo palivo a jeho misia bola ukončená. Prístroj dovtedy potvrdil existenciu celkovo viac než 2600 exoplanét.
Kozmické observatórium Kepler je desiata misia z programu NASA Discovery. 
Zdroje.
Zdeněk Urban, Aktuality.sk, Komuniké NASA Jet Propulsion Laboratory
Jesús España

 
 
 
 
Jesús España (* 21. august 1978, Valdemoro) je španielsky atlét, ktorý sa venuje behom na stredné trate.
Kariéra.
Prvý výrazný úspech zaznamenal v roku 2002 na halových majstrovstvách Európy vo Viedni, kde získal bronzovú medailu v behu na 3 000 metrov. O rok neskôr dobehol na halových MS v Birminghame na štvrtom mieste. V roku 2006 sa stal na šampionáte v Göteborgu majstrom Európy v behu na 5 000 metrov v čase 13:44,70. Druhý Mo Farah z Veľkej Británie bol o 9 stotín pomalší.
Na halových ME 2007 v Birminghame vybojoval bronzovú medailu (3 000 m), keď na druhého francúza Bouabdellaha Tahriho stratil šesť stotín sekundy . Na majstrovstvách sveta v Osake skončil šiesty. V roku 2008 skončil na olympiáde v Pekingu vo finále behu na 5 000 metrov na poslednom, 16. mieste. Na víťaza Kenenisu Bekeleho stratil necelú minútu. O rok neskôr získal na halových ME v Turíne svoju tretiu bronzovú medailu. Na svetovom šampionáte v Berlíne skončil desiaty. O rok neskôr, na majstrovstvách Európy v Barcelone vybojoval v behu na 5 000 metrov striebro, pričom na prvého Moa Faraha stratil 1,94 sekundy .
Plavák

Plavák môže byť:
Plavák (výška hladiny)

Plavák je konštrukčný prvok zariadení, ktorý pláva na hladine kvapaliny, v ktorej je ponorený, čím umožňuje po mechanickom spojení plaváku a napríklad ventilu vytvoriť regulátor výšky hladiny. Plavák je buď dutý, alebo vyhotovený z materiálu s nízkou hustotou, aby plával.
Kontinentálny pohár v ľadovom hokeji 2003/2004

Ročník 2003/2004 bol siedmym ročníkom Kontinentálneho pohára v ľadovom hokeji. O trofej bojovalo 39 tímov z 24 krajín. Trval od 26. septembra 2003 do 11. januára 2004.
1. kolo.
Prvé kolo sa hralo v piatich skupinách od 26. do 28, septembra 2003.
2. kolo.
Zápasy druhého kola sa odohrali 17.-19. októbra 2003 na štyroch štadiónoch. 
Skupina F (Osvienčim, Poľsko).
Tím KHNL Záhreb nenastúpil na zápasy s predpísaným minimálnym počtom hráčov na súpiske a bol diskvalifikovaný. Výsledky jeho zápasov boli anulované.
3. kolo.
Boje o postup do finálového turnaja boli na programe 21. až 23. novembra 2003.
Finálový turnaj (Homeľ, Bielorusko).
Finálová časť sa hrala v dvoch skupinách po tri tímy a následne sa mužstvá umiestnené na rovnakých priečkach v jednotlivých skupinách stretli v zápasoch o konečné umiestnenie.
Konečné poradie.
HC Slovan Bratislava sa stal druhým slovenským tímom, ktorý získal Kontinentálny pohár.
Štátny znak Mongolska

 Štátny znak Mongolska (mongolsky "Монгол улсын төрийн сүлд", "Mongol ulsyn töriin süld") bol prijatý 12. februára 1992 po páde komunistickej vlády. Znak je tvorený modrým kruhom, v ktorého strede je okrídlený letiaci kôň v kombinácii so sojombom, symbolizujúcim mongolskú nezávislosť, suverenitu a ducha národa. Kruh je ohraničený "Tumeň nusan", symbolizujúcim večnosť. Na vrchole znaku je"chandmani", tri budhistické klenoty (modrý, červený a zelený) symbolizujúce minulosť, súčasnosť a budúcnosť. Pod koňom je zelené pohorie, s kruhom osudu uprostred.
Historické znaky.
V rokoch 1960 až 1991 sa v Mongolskej ľudovej republike používal podobný znak s niekoľkými odlišnými prvkami. V strede znaku bol normálny kôň s jazdcom, zobrazení idúci ku zlatému slnku (komunizmu) nad horami. Budhistická symboly boli nahradené symbolmi socializmu. V dolnej časti znaku bolo ozubené koleso (symbol industrializácie), z ktorého vychádzali po obvode kruhu obilné klasy (symbol poľnohospodárstva). Hore bola červená päťramenná hviezda zo socialistickej verzia sojomba. Obilné klasy boli previazané stuhou v mongolských národných farbách so zlatým nápisom" 'БНМАУ"', skratka pre"Бүгд Найрамдах Монгол Ард Улс"(Mongolská ľudová republika).
Sojombo.
 Jednotlivé prvky "sojomba" majú symbolický význam. Najhornejšia figúra predstavuje oheň, symbol šťastia a spokojnosti. Jeho tri plamene znamenajú minulosť, prítomnosť i budúcnosť. Slnko a mesiac sú predstavou ""sveta" a večnosti (mladý mesiac je otcom Mongolska a zlaté slnko jeho matkou). Ďalší prvok, trojuholník (iný je na spodku ideogramov), symbolizuje šíp a kopiju obrátenú hrotom k zemi, čo v mongolskej heraldike znamená "smrť nepriateľovi"". Úzky obdĺžnik (opäť v dvojici) pripomína rovinu stepi, priamočiarosť, spravodlivosť a čestnosť. Uprostred znaku je kruh "Jin-jang", starý budhistický symbol jednoty protikladov (ohňa a vody, neba a zeme, muža a ženy), pripominajúci v tomto prípade telá dvoch rýb primknutých k sebe v nekonečnom kruhu prechádzajúce jedna v druhú. Zľava i sprava sú dva vysoké obdĺžniky, symbolizujúce piliere, pevnosť, tvrdosť a príslovie "Dvaja priatelia sú silnejší ako kamenné hradby".
Andreas Vinciguerra

Andreas Vinciguerra, (* 19. február 1981, Malmö, Švédsko) je švédsky tenista. Jeho najvyššie umiestnenie v rebríčku ATP je 33. miesto, ktoré dosiahol 5. novembra 2001. Počas svojej kariéry vyhral jeden turnaj ATP v dvojhre.
Biela voda (rameno Malého Dunaja)

Biela voda (rameno Malého Dunaja) je ľavostranným prítokom Malého Dunaja. 
Biela voda sa odčleňuje zo Šúrskeho kanála tesne pred haťou pri Zálesí. Tečie lužným lesom povedľa obce Ivanka pri Dunaji, kde vytvára viacero meandrov. Ďalej pokračuje poľnohospodárskou krajinou, od ktorej je odčlenená súvislým pásom stromov a krov. Do Malého Dunaja sa vlieva širokým, takmer stojacim a veľmi pôsobivým vtokom neďaleko trampskej osady Zelená sedma s totemovým hájom pri lokalite "U Rusa". V jej závere je postavený hausbót.
Pôvodne, pred vybudovaním Šúrskeho kanála, bola Biela voda napájaná vodami z Malého Dunaja. Pomenovanie "biela" vzniklo pravdepodobne ako spôsob odlíšenia od Čiernej vody, ktorá dostala svoje meno podla zafarbenia, pretože vytekala z močarísk Šúrskeho pralesa a bola sfarbená od bahna a výluhov hnijúceho dreva do tmava.
Biela voda spolu s Blatinou a Malým Dunajom vytvára rozsiahly ostrov, na ktorom leží obec Zálesie a časť novej výstavby obce Ivanka pri Dunaji. Ostrov sa na starých mapách označuje ako Tökés.
Cez Bielu vodu je postavený jeden väčší cestný most v závere obce Ivanka pri Dunaji smerom do Zálesia a niekoľko menších lávok.
V okolí Bielej vody rastie viacero vyšších aj nižších druhov rastlín typických pre flóru lužného lesa. Počas skorej jari je okolie toku lemované množstvom snežienok, neskôr konvaliniek. Nájdeme tu viacero druhov tráv a vstavačov, tiež chochlačku dutú, chochlačku plnú, klokoč perovolistý, blyskáč jarný, bledavku Boucheovu, bledavku okolíkatú, viaceré druhy hluchaviek, kamienku modropurpurovú, kokorík širokolistý, modricu strapcovitú, pakost smradľavý, durman obyčajný, áron alpínsky.
Žije tu viacero vzácnych druhov hmyzu (májka fialová...), vtáctva (volavka popolavá...) či cicavcov (zajac...).
Victor Crivoi

Victor Crivoi (* 25. máj 1982, Bukurešť, Rumunsko) je súčasný rumunský profesionálny tenista.
Administratívny manažment

Administratívny manažment je smer manažmentu, ktorý kladie dôraz na manažérov a na organizáciu manažérskeho procesu. Podstatou tohto prístupu je vypracovanie hlavných manažérskych funkcií, ktoré tvoria obsah manažmentu. Na rozdiel od taylorizmu ide o riadenie práce na úrovni podniku, nie dielne. Tento smer sa zakladá na deľbe práce, autorite, zodpovednosti, centralizácii, poriadku a disciplíne a zároveň na koordinácii a kontrole. Medzi najvýznamnejších predstaviteľov patrili Francúz Henri Fayol, L. Urwick, L. Gulick, R. C. Davis a ďalší.
Harel Levy

Harel Levy (* 5. august 1978, kibuc Nahšonin, Izrael) je bývalý izraelský tenista. Počas svojej kariéry vyhral 1 turnaj ATP vo štvorhre.
Iné projekty.
Skejt

Skejt môže byť:
Art Ross Trophy

Art Ross Trophy je trofej, ktorá sa udeľuje v zámorskej NHL "najlepšiemu hráčovi kanadského bodovania". Trofej sa udeluje od sezóny 1918. Najviackrát ju získal Wayne Gretzky až desaťkrát. Aktuálny víťaz je Nikita Kučerov z tímu Tampa Bay Lighting.
Calder Memorial Trophy

Calder Memorial Trophy bola určená v roku 1936 predsedom NHL Frankom Calderom, že každoročne venovaná najlepšiemu nováčikovi súťaže. Táto trofej sa udeľuje už od roku 1933.
Vezina Trophy

Vezina Trophy je tretia najstaršia udeľovaná individuálna trofej v zámorskej NHL. V roku 1926 traja majitelia klubu Montreal Canadiens – Louis Letourneau, Leo Dandurand a Joe Cattarinich venovali túto trofej zosnulému brankárovi svojho klubu Georgesovi Vezinovi. V tej dobe bola trofej udeľovaná brankárovi, ktorý inkasuje najmenej gólov. V sezóne 1981 – 1982 boli stanovené nové pravidlá a vďaka ním dnes volia brankára, ktorý prevezme trofej, svojimi hlasmi generálni manažéri všetkých klubov NHL. Aktuálnym víťazom je Igor Shesterkin ( Newyork Rangers )
James Norris Memorial Trophy

James Norris Memorial Trophy je každoročne udeľované ocenenie pre najlepšieho obrancu v NHL. Prvýkrát bola udelená v roku 1954, kedy ju získal Red Kelly. Trofej sa udeľuje podľa hlasovania členov Asociácie profesionálnych hokejových novinárov (Professional Hockey Writers Association).
Trofej venovali ako spomienku na svojho zosnulého otca štyri deti niekdajšieho majiteľa Detroitu Red Wings Jamesa Norrisa.
Ľudovít Petraško

Doc. PhDr. Ľudovít Petraško, PhD. (* 4. august 1949, Šarišské Lúky) je slovenský germanista, spisovateľ, žurnalista a prekladateľ.
Ľudovít Petraško učí nemeckú literatúru na Inštitúte germanistiky Prešovskej univerzity v Prešove. Publikuje aj v Historickej revue a v iných odborných časopisoch. 2009 a 2010 Petraško je člen poroty Prešovskej súťaže krátkych poviedok v nemeckom jazyku.
František Patočka

Akad. soch. František Patočka (* 20. jún 1927, Sečovce – † 27. september 2002, Prešov) bol slovenský sochár.
Život.
Narodil sa 20. júna 1927 v Sečovciach. V rokoch 1948 až 1953 absolvoval štúdium na Vysokej škole výtvarných umení v Bartislave u profesorov Jozefa Kostku a Fraňa Štefanuka. Po ukončení štúdia sa vrátil do rodného kraja. Pôsobil najmä v Prešove. Zomrel v roku 2002.
Pôsobil ako pedagóg na Filozofickej fakulte Univerzity Pavla Jozefa Šafárika v Prešove.
Tvorba.
Venoval sa komornej tvorbe. Množstvo prác realizoval aj v architektúre zameranej k nefigurálnemu prejavu. Od polovice 60. rokov sa venuje abstraktnej tvorbe. Inšpiroval sa motívmi Zempínskej krajiny a dojmami z tohto kraja. Tie zobrazil vo svojich dielach ako sú napr. Dievča s krčahom, Rodina, Zemplínčanka a pod. Pracoval najmä s kameňom a bronzom. Vytvoril aj množstvo monumentálnych sôch a architektonických prvkov v nadživotnej veľkosti. Jeho monumenty zdobia sninskú nemocnicu, Dom kultúry v Prešove, fontánu v Trebišove, košický Hutník či centrum Humenného. Je autorom Pamätníka obetiam fašizmu z roku 1961, ktorý sa nachádza na ulici Konštantínova, pri budove geodézie v Mestskej pamiatkovej rezervácii Prešov. Pamätník bol v roku 1963 vyhlásený za národnú kultúrnu pamiatku. S prof. arch. Jánom Svetlíkom je spoluautorom pamätníka SNP v Hanušovciach (1972).
Tresk

Tresk môže byť:
Milan Jablonský

Milan Jablonský (* 5. december 1935, Oravské Veselé† 18. november 2020, Kanada) bol slovenský herec a tréner. Žil v Kanade.
Izmail Ivanovič Sreznevskij

Izmail Ivanovič Sreznevskij (rusky Измаил Иванович Срезневский; * 13. jún 1812, Jaroslavľ, Rusko - † 21. február 1880, Petrohrad, Rusko) bol ruský a ukrajinský filológ a slavista.
Životopis.
V rokoch 1829-1837 pôsobil ako úradník v Charkove. V roku 1842 sa stal profesorom dejín slovanských literatúr v Charkove, od roku 1846 zastával túto funkciu v Petrohrade. V roku 1851 sa stal mimoriadnym, v roku 1854 riadnym členom petrohradskej akadémie vied.
Od 30. rokov 19. storočia sa zaoberal slovanskou, najmä ukrajinskou ľudovou slovesnosťou a etnografiou. V rokoch 1839-1842 podnikol cestu do Nemecka a viacerých slovanských krajín. Po návrate do Ruska sa venoval ruskej a slovanskej jazykovednej problematike.
Sreznevskij a Slovensko.
V roku 1842 strávil od marca päť mesiacov na Slovensku. Osobne poznal Ľudovíta Štúra, Jána Hollého, Pavla Jozefa Šafárika i Jána Kollára. Slovenskou tematikou sa zaoberá v dvoch prácach: "Slovackije pjesni" (Charkov 1832; obsahuje piesne, zapísané od slovenských podomových obchodníkov) a "Putevyje pisma I. I. Sreznevskogo iz slavianskich zemeľ" (1895; zbierka, ktorá obsahuje jeho korešpondenciu s matkou o pobyte na Slovensku). V jeho pozostalosti sa zachovalo veľa národopiseckého a dialektologického materiálu o Slovensku.
Alice Nellis

Alice Nellis (* 3. január 1971, České Budějovice, Česko-Slovensko) je česká scenáristka a režisérka.
Riadenie výdavkov

Riadenie výdavkov alebo manažment výdavkov (angl. spend management) je spôsob, ktorým podniky a podobne kontroluju a optimalizujú finančné toky na nákladovej/výdavkovej stránke. Pomocou tohto typu manažmentu firma sleduje a reguluje všetky operácie, ktoré sú spojené s financiami.
Ivan Vazov

Ivan Vazov (* 27. jún 1850, Sopot, Bulharsko† 22. september 1921, Sofia) bol bulharský básnik, prozaik, dramatik, publicista a buditeľ, najvýznamnejší bulharský spisovateľ európskeho významu, zakladateľ modernej literatúry.
V Bratislave je po ňom pomenovaná Vazovova ulica.
Kontinentálny pohár v ľadovom hokeji 2004/2005

Ročník 2004/2005 bol ôsmym ročníkom Kontinentálneho pohára v ľadovom hokeji. O trofej bojovalo 20 tímov z 20 krajín. Trval od 24. septembra 2004 do 9. januára 2005.
1. kolo.
V prvom kole súťažilo namiesto pôvodných siedmich tímov len šesť. Hralo sa 24.-26. septembra 2004.
Skupina A (Miercurea Ciuc, Rumunsko).
Steaua Bukurešť nahradila pôvodne prihlásený izraelský tím Maccabi Lod, jej výsledky sa však do tabuľky nezapočítavali.
2. kolo.
Zápasy druhého kola na troch štadiónoch sa hrali 15. až 17. októbra 2004.
3. kolo.
V treťom kole sa v boji o jednu miestenku do finále stretli víťazi skupín z druhého kola. V nórskom Hamare sa hralo 19.-21. novembra 2004.
Finále.
Postupujúci tím z tretieho kola a traja nasadení finalisti bojovali o trofej 7. až 9. januára 2005.
Konečná tabuľka.
Víťazom Kontinentálneho pohára v jeho ôsmom ročníku sa stal slovenský tím HKm Zvolen.
Najlepší hráči.
Najlepší hráč: Pavel Dacjuk (Dinamo Moskva)
Najlepší brankár: Krisztián Budai (Alba-Volán Székesfehérvár)
Najlepší obranca: Andrej Markov (Dinamo Moskva)
Najlepší útočník: Michal Handzuš (HKm Zvolen)
BNP Paribas Open 2009

BNP Paribas Open 2009 bol spoločný tenisový turnaj mužov a žien, ktorý sa konal v dňoch od 11. do 22. marca 2009 na otvorených dvorcoch s tvrdým povrchom v americkom meste Indian Wells. Titul v dvojhre získal Španiel Rafael Nadal, ktorý vo finále porazil Brita A. Murraya. Bol to jeho 33. titul v dvojhre na okruhu ATP. Titul v dvojhre žien získala Ruska Vera Zvonariovová, ktorá vo finále porazila Srbku A. Ivanovićovú. Bol to jej deviaty titul v dvojhre na okruhu WTA. Titul vo štvorhre mužov získali Američania Mardy Fish a Andy Roddick, ktorí vo finále porazili bielorusko-izraelský pár Max Mirnyj, Andy Ram. Pre M. Fisha to bol šiesty a pre A. Roddicka štvrtý titul vo štvorhre na okruhu ATP. Titul vo štvorhre žien získali Bieloruska Viktorija Azarenková a Ruska Vera Zvonariovová, ktoré vo finále porazili argentínsko-izraelský pár Gisela Dulková, Šachar Peerová. Pre V. Azarenkovú to bol tretí a pre V. Zvonariovovú piaty titul vo štvorhre na okruhu WTA. 
Víťazi.
Dvojhra mužov.
 Rafael Nadal vs. Andy Murray 6-1 6-2
Dvojhra žien.
 Vera Zvonariovová vs. Ana Ivanovićová 7-65 6-2
Štvorhra mužov.
 Mardy Fish / Andy Roddick vs. Max Mirnyj / Andy Ram 3-6 6-1 14-12
Štvorhra žien.
 Viktorija Azarenková / Vera Zvonariovová vs. Gisela Dulková / Šachar Peerová 6-4 3-6 10-5
Ženská dvojhra na BNP Paribas Open 2009

Titul získala Ruska Vera Zvonarevová, ktorá vo finále porazila Srbku Anu Ivanovičovú 7–6(7–5), 6–2. Bol to jej deviaty titul v dvojhre na okruhu WTA.
Ríšska diaľnica

Ríšske diaľnice (, skrátene: "RAB") boli diaľnice stavané v Nemeckej ríši v rokoch 1933 až 1945 a boli súčasťou tzv. Siete ríšskych diaľnic "(Reichsautobahnnetz)". Diaľnice boli plánované už od 20. rokov, ale k prvým stavebným prácam sa prikročilo až po nástupe Hitlera a NSDAP k moci v roku 1933. Sieť ríšskych diaľnic sa stala základom pre dnešnú sieť spolkových diaľnic "(Bundesautobahnnetz)".
História.
Weimarská republika (1918 – 1933).
Prvú cestu podobnú diaľnici začali v Nemecku stavať v roku 1913 pri Berlíne. Cesta dostala názov AVUS, čo bola skratka od "„Automobil-Verkehrs- und Übungs-Straße“" (Automobilová dopravná a cvičná cesta). Stavebné práce boli počas prvej svetovej vojny prerušené, takže cesta bola dostavaná až v roku 1921. Aj napriek pôvodným zámerom používať ju pre verejnú osobnú dopravu, bola cesta často využívaná pre automobilové preteky a rôzne iné experimentálne účely. V súčasnosti je súčasťou diaľnice A115.
Ďalší projekt veľkokapacitnej asfaltovej cesty z Kolína nad Rýnom do Bonnu bol už oveľa úspešnejší. Cesta bola vo výstavbe v rokoch 1929 až 1932 pod záštitou predsedu rýnskej krajinskej správy v Düsseldorfe Johna Horiona a s podporou vtedajšieho primátora Kolína nad Rýnom Konrada Adenauera. Od jej sprevádzkovania nepretržite slúži automobilovej doprave a dnes je súčasťou diaľnice A555.
V rokoch 1931 až 1933 sa realizoval ďalší experiment s veľkokapacitnou cestou, tentoraz išlo obchvat obce Opladen pri Leverkusene.
V 20. rokoch boli ešte naplánované ďalšie veľkokapacitné cesty podobné dnešným diaľniciam:
Tretia ríša (1933 – 1945).
Po nástupe NSDAP k moci sa v propagande začala zdôrazňovať dôležitosť výstavby infraštruktúry podľa vzoru fašistického Talianska, ktoré už malo v prevádzke diaľnicu Miláno – Varese. Zdôrazňovala sa pritom dôležitosť výstavby diaľnice do Východného Pruska, ktoré bolo od ríše oddelené úzkym poľským morským koridorom. 27. júna 1933 bola na pokyn Adolfa Hitlera zriadená spoločnosť na výstavbu diaľnic. Generálnym inšpektorom výstavby ciest a diaľnic sa stal Fritz Todt, ktorý mal na starosti stanovanie siete ríšskych diaľnic i detailnejšie plánovanie jednotlivých úsekov. 23. septembra 1933 sa za účasti vládnych špičiek slávnostne začala výstavba prvého úseku Ríšskej diaľnice 22 medzi Frankfurtom a Darmstadtom. V októbri 1934 už bolo vo výstavbe diaľnic. 19. mája 1935 bol spojazdnený spomínaný úsek "Frankfrut – Darmstadt" ako prvý v Nemecku. V roku 1936 celková dĺžka prevádzkovaných ríšskych diaľnic v Nemecku prekročila hodnotu . Výstavba bola najmohutnejšia v rokoch 1937 a 1938, keď bolo sprevádzkovaných vyše diaľnic. Po začatí druhej svetovej vojny výstavba postupne upadala, až bola v roku 1943 zastavená úplne pre nedostatok finančných prostriedkov.
Bouabdellah Tahri

 
 
 
Bouabdellah Tahri (* 20. december 1978, Metz, Francúzsko) je bývalý francúzsky atlét, ktorý sa venoval behom na stredné trate. V súčasnosti je držiteľom európskeho rekordu v behu na 3 000 metrov stíplčejs časom 8:02,19 min., ktorý zabehol 3. júla 2009 na mítingu vo francúzskom meste Metz.
Manažment výkonnosti

Manažment výkonnosti (iné názvy: riadenie výkonnosti/výkonov/výkonu, výkonnostný/výkonový manažment, manažment výkonov/výkonu, manažérstvo výkonnosti; angl. "performance management") je v technike, ekonómii a personalistike proces hodnotenia pokroku smerom k dosiahnutiu vopred stanovených cieľov. Napr. v personalistike slúži na maximalizáciu výkonov ľudských zdrojov a tým pomáha podnikom a organizáciám dosiahnuť svoje strategické ciele.
Halové majstrovstvá Európy v atletike 2007

Halové majstrovstvá Európy v atletike 2007 sa konali v anglickom meste Birmingham od 2. do 4.marca 2007.
Vladimír Pončák

Vladimír Pončák (* 19. jún 1982, Bratislava, Slovensko) je slovenský futbalový obranca.
Saladinova socha

Saladinova socha () je nadrozmerná jazdecká bronzová socha zobrazujúca ajjúbovského sultána Saladina, ktorá sa nachádza pred citadelou v Damasku v Sýrii. Socha, ktorú navrhol sýrsky sochár Abdallah al-Sayed, vznikla na štátne náklady a odhalil ju sýrsky prezident Hafez Assad v roku 1993 pri 800. výročí Saladinovej smrti.
Opis.
Socha, ktorá tróni hlavnému námestiu v meste, opisuje Saladina v rovnakej póze a v rovnakých šatách, v akých účinkuje v mnohých západných opisoch križiackych výprav z 19. storočia. Pri každej strane Saladinovho koňa stoja dvaja pešiaci a Sufi. Za koňom kľačia dvaja známi križiaci, Guy z Lusignanu a Renaud de Châtillon. Podľa sochára Saladin nie je zobrazený ako individuálny bojovník, ale ako vodca stelesňujúci vlnu populárneho cítenia voči Frankom. Sufi reprezentuje jedno náboženstvo ľudu, zatiaľ čo pešiaci reprezentujú skromných ľudí, ktorí sa všetci spojili s ich hrdinom pod spoločnou vlajkou islamu.
Ted Lindsay Award

Lester B. Pearson Award je trofej udeľovaná NHL od roku 1971 pre najužitočnejšieho hráča podľa hlasovania hráčov v základnej časti. Po Hart Memorial Trophy je druhá najcennejšia trofej pre hráča. Doposiaľ ju získalo 23 hráčov a aktuálny víťaz je Auston Matthews z Toronto Maple Leafs. Najviackrát ju získal Wayne Gretzky a to päťkrát.
Od 29. apríla 2010 bolo toto ocenenie premenované na Ted Lindsay Award.
William M. Jennings Trophy

William M. Jennings Trophy je ocenenie ktoré je udeľované v NHL brankárovi (prípadne dvom alebo trom z jedného tímu), s najmenším počtom inkasovaných gólov v základnej časti. Držiteľ trofeje musí mať odohratých najmenej 25 zápasov. Aktuálni držitelia trofeje sú Tuukka Rask a Jaroslav Halák z Boston Bruins. Za prerušenú základnú časť 2019/2020 ( kvôli coronavírusu), inkasovali v odohraných 70 zápasoch 167 gólov.
Vysvetľovacia častica

Vysvetľovacia častica alebo explikatívna častica je (vytyčovacia), ktorá pripája ku kontextu nový, rektifikovaný, aktuálny výraz. 
Sú to konkrétne v slovenčine častice: ako, aspoň, beztak, beztoho, dokopy, ešte, fakticky, ináč, jednako, jednoducho, konečne, koniec koncov, len, napokon, napríklad, navyše, ostatne, podobne, popravde, potom, povedzme, predsa, prípadne, prosím, proste, raz, reku, respektíve, skrátka, slovom, tak, takisto, teda, totiž, údajne, už, vcelku, vlastne, vôbec, vraj, zasa (zas, zase) a ich varianty.
Vysvetľovacie častice stoja blízko pripájacích a uvádzacích. Odlišujú sa hlavne tým, že sú spravidla členské, t. j. „neuvádzajú vetu, ale iba polopredikatívnu konštrukciu (prístavok) a vetný člen“ (Oravec a kol., 1988, s. 204).
Invalidovňa

Invalidovňa ("Les Invalides") je komplex budov v 7. mestskom obvode Paríža obsahujúci múzeá a pamiatky francúzskej vojenskej histórie, nemocnicu a domov pre vojnových veteránov, čo boli aj pôvodné účely budov. Dnes je to aj miesto, kde sú pochovaní niektorí z najväčších vojnových hrdinov Francúzska.
Dejiny.
Ľudovít XIV. inicioval vznik domu pre starých či chorých vojakov nariadením zo dňa 24. novembra 1670. Názov je odvodený skrátením pôvodného "hôpital des invalides" (nemocnica pre invalidov). Architektom bol Libéral Bruant. Za miesto bolo vybrané vtedajšie predmestie Paríža (17. storočie). Kým však bola stavba (r. 1676) dokončená, projekt sa postupne rozšíril - predná časť merala 196 metrov a celý komplex mal 15 nádvorí, najväčšie "cour d'honneur" (čestné nádvorie) bolo určené na vojenské prehliadky. Ďalej bola postavená kaplnka. Pri stavbe asistoval už starému Bruantovi Jules Hardouin Mansart, ktorý stavbu podľa Bruantových návrhov dokončil. Stavba kaplnky bola dokončená v roku 1679, po Bruantovej smrti. Kaplnka je známa ako "Eglise Saint-Louis des Invalides".
Krátko po dostavbe kaplnky pre veteránov Ľudovít XIV. prikázal Mansartovi vybudovať samostatnú súkromnú kráľovskú kaplnku, všeobecne nazývanú "Église du Dôme" (kostol s kopulou) podľa najvýraznejšieho znaku. Táto stavba, dokončená 1708, je považovaná za triumf francúzskej barokovej architektúry, vzorom bola Bazilika sv. Petra v Ríme.
Interiér kupoly bol vymaľovaný (dokončený 1705) Le Brunovým žiakom Charlesom de La Fosse (1636-1716). Maľby, pri pohľade zdola, zobrazujú vtedajšiu predstavu vesmíru.
Institution Nationale des Invalides (Národný inštitút invalidov).
Národný inštitút pre invalidných vojnových veteránov. Budovy tohto úradu sú stále súčasťou komplexu Invalidovne.
Inštitút zahŕňa:
• Domov dôchodcov
• Nemocnicu
• Centrum pre ambulantnú lekársku pomoc
Musée de l'Armée (armádne múzeum).
Vojenské múzeum francúzskej armády, ktorého budova je tiež súčasťou Invalidovne.
Hrobky.
Najvýznamnejšou hrobkou Invalidovne je hrobka Napoleona Bonaparte (1769- 1821) v krypte pod Mansartovým dómom. Napoleon bol po bitke pri Waterloo internovaný na Sv. Helene, kde aj r. 1821 zomrel a bol pochovaný. 19 rokov po jeho smrti (1840) však kráľ Ľudovít-Filip umožnil návrat pozostatkov späť do Francúzska a ich uloženie v kaplnke sv. Hieronyma v Paríži. Keďže renovácia Invalidovne trvala mnoho rokov, boli Napoleonove pozostatky presunuté na honosnejšie miesto pod kopulu až v roku 1861. Návrat Napoleonových pozostatkov do Francúzska bol obrovskou udalosťou, o čom svedčí literatúra.
V Invalidovni však nie je pochovaný len Napoleon, sú tu pochovaní aj niektorí členovia Napoleonovej rodiny, niekoľko dôstojníkov, ktorí slúžili pod jeho velením a ďalší francúzski vojenskí hrdinovia.
Mo Farah

 
 
 
 
 
 
Sir Mohamed Muktar Jama Farah (narodený ako Hussein Abdi Kahin, * 23. marec 1983, Mogadišo, Somálsko) je britský atlét.
Kariéra.
V roku 2001 získal zlatú medailu v behu na 5000 metrov na majstrovstvách sveta juniorov v Grossete. Dve strieborné medaily vybojoval na majstrovstvách sveta do 23 rokov – v Bydgoszczi (2003) a v Erfurte (2005). Na európskom šampionáte v Göteborgu vo finále v behu na 5000 metrov dobehol v čase 13:44,79, keď nestačil iba na Španiela Jesúsa Espaňu.
O rok neskôr skončil na majstrovstvách sveta v Osake 6. s časom 13:47,54. V roku 2009 získal na halových majstrovstvách Európy v Turíne zlatú medailu v pretekoch na 5 000 metrov. Na svetovom šampionáte v Berlíne skončil vo finále na 5 000 metrov 7. v čase 13:19,69. V roku 2010 vybojoval na majstrovstvách Európy v Barcelone dve zlaté medaily – v pretekoch na 10 000 (28:24,99) a 5000 metrov (13:31,18) .
(What’s the Story) Morning Glory?

(What’s the Story) Morning Glory? je druhý štúdiový album skupiny Oasis, ktorý bol vydaný 2. Októbra 1995. Je to jeden z najúspešnejších a najlepších albumov vôbec. Patrí k najpredávanejším albumom v Británii. Predalo sa ho takmer 30 miliónov. Vydaním tohto albumu sa z Oasis stali medzinárodné rockové hviezdy, t. j. ich sláva presiahla za hranice Veľkej Británie. Všetky piesne sú napísané Noelom Gallagherom, vrátane najväčších megahitov ako "Wonderwall", "Don’t Look Back in Anger", či "Champagne Supernova". V roku 2010 na BRIT Awards získal ocenenie za najlepší album posledných 30 rokov. 
Skladby albumu.
Autorom všetkých skladieb je Noel Gallagher.
Peter Aerts

Peter Aerts prezývaný "holandský drevorubač" (* 25. október 1970, Eindhoven) je profesionálny holandský kickboxer v super-ťažkej váhe a bojových umeniach. Je trojnásobným víťazom K-1 World Grand Prix a majstrom sveta v Muay Thai. Je známy predovšetkým svojimi silnými údermi - preto má prezývku "drevorubač".
Plenér

Plenér (starší pravopis "plein-air" alebo "plain-air"; po francúzsky "en plein air") je maľovanie vo voľnej prírode priamo pred krajinným motívom alebo obraz takto namaľovaný. Maliarsky smer zdôrazňujúci plenér sa volá plenérizmus.
Táto technika bola obzvlášť využívaná v obdobiach realizmu a impresionizmu. Jej predstaviteľom bol aj Eugene Boudin – uznávaný maliar, učiteľ jedného z najznámejších predstaviteľov impresionizmu vôbec, Clauda Moneta.
Dorastenecké majstrovstvá sveta v atletike 2007

Dorastenecké majstrovstvá sveta v atletike 2007 boli 5. dorastenecké majstrovstvá sveta. Konali sa v dňoch 11. až 15. júla 2007 v českom meste Ostrava.
Slovensko reprezentovali Alexandra Štuková, Dana Čížková, Marián Žigala, Klára Ábelová, Peter Sárkózi, Lenka Kršáková, Adriana Mančušková, Miroslav Dobiáš, Veronika Privalincová, Miroslav Žíkavský, Peter Šmondrk, Roman Turčáni, Juraj Mokráš, Ján Beňa, Vladimír Šimík, Matúš Krčmár, Dušan Páleník, Lukáš Sojka a Vladimíra Šibová.
Manažérstvo rizika

Manažérstvo rizika (iné, nenormované názvy: manažérstvo rizík, rizikový manažment, manažment rizika/rizík, riadenie rizika/rizík; angl. risk management) je riešenie rizík, ktoré môžu nastať v organizácii alebo časti činnosti organizácie (napr. kreditné riziko) resp. na životnom prostredí resp. riešenie technických rizík. Má 4 fázy: identifikácia rizika, analýza rizika a jeho následkov, riadenie reakcií na riziko a monitoring rizika. 
Manažérstvo rizika je systematický proces, v ktorom sa riziko identifikuje, analyzuje a definuje optimálny spôsob jeho zvládnutia pri minimálnych nákladových aspektoch a rešpektovaní systémových cieľov subjektu. Úlohou rizikového manažmentu je predovšetkým dosiahnutie maximálnej bezpečnosti a ochrany majetku vypracovaním optimálnej stratégie riadenia rizík ako hlavných nositeľov možných budúcich škôd.
Dorastenecké majstrovstvá sveta v atletike 2009

Dorastenecké majstrovstvá sveta v atletike 2009 boli 6. dorastenecké majstrovstvá sveta. Uskutočnili sa v talianskom meste Bressanone v dňoch od 8. do 12. júla 2009.
Výsledky.
Externé odkazy.
Oficiálne výsledky (anglicky)
Dorastenecké majstrovstvá sveta v atletike

Dorastenecké majstrovstvá sveta v atletike je atletické podujatie pre športovú mládež. Zúčastniť sa ho môžu len športovci, ktorí sú narodení v takom ročníku, ktorý je o 17 rokov a menej menší ako rok daných majstrovstiev. Napríklad, Dorasteneckých majstrovstviev sveta 2009 sa môžu zúčastniť ročníky 1992 a vyššie, lebo 2009 - 17 = 1992.
Online Analytical Processing

Online Analytical Processing skrátene OLAP je technológia uloženia dát v databáze, ktorá umožňuje usporiadať veľké objemy dát tak, aby boli dáta prístupné a zrozumiteľné používateľom zaoberajúcim sa analýzou obchodných trendov a výsledkov. Dáta sú uložené v multidimenzionálnych databázach a obsahujú rôzne úrovne agregácie dát. Spôsob uloženia dát sa svojim zameraním líši od bežnejšie používaného OLTP ("Online Transaction Processing"), kde sa dôraz kladie predovšetkým na jednoduché a bezpečné ukladanie zmien v dátach v konkurenčnom (mnohoužívateľskom) prostredí (dáta sú uložené v relačných databázových systémoch v aspoň tretej normálovej forme).
Základné rozdiely medzi OLAP a OLTP vyplývajú z rozdielneho použitia, pri OLAP ide o jednorazovo nahrávané dáta, nad ktorými sa vykonávajú zložité dopyty, pri OLTP sú dáta priebežne a často modifikované a pridávané a to obyčajne mnohými používateľmi zároveň.
Online Transaction Processing

Online Transaction Processing skrátene OLTP je technológia spracovania dát v reálnom čase. Dáta sú uložené v relačných databázových systémoch v aspoň tretej normálovej forme. Ide o prístup používaný v súčasnosti v prevažnej väčšine databázových aplikácií (historicky ešte pomerne nedávno dokonca vo všetkých databázových aplikáciách). Ako protiklad k OLTP je predovšetkým na analytické účely nad rozsiahlymi databázami používaná technológia OLAP ("Online Analytical Processing").
OLAP kocka

OLAP kocka je dátová štruktúra, ktorá umožňuje rýchlu analýzu dát. Usporiadanie dát do kociek prekonáva obmedzenia relačných databáz. Relačné databázy nie sú určené na takmer okamžitú analýzu a zobrazenie veľkého objemu dát. Sú určené skôr na vytváranie záznamov zo série transakcií, známe ako OLTP. Existujú však aj reportovacie nástroje pre relačné databázy, hoci sú pomalé, keď treba spracovať celé databázy.
Tupé

Tupé môže byť: